Siden 1849 har de fejret grundlovsdag i Terndruplund. Dermed er det dét sted i Danmark, hvor man først samledes om at fejre grundloven. Fejringen startede 14 år før man overhovedet havde overvejet sådan en fest i København. I år er Venstres gruppeformand Søren Gade og Socialdemokratiets politiske ordfører Nicolai Wammen talere til grundlovsmødet. - Det er en stor ære at blive inviteret til at komme her – det allerførste sted, der blev holdt grundlovsmøde, siger Nicolai Wammen. Festen har aldrig været partipolitisk, og for arrangøren har det været vigtigt at festen forblev uhøjtidelig - uanset den aktuelle politiske situation. - Vi beder meget alvorligt om, at man ikke taler partipolitiske ting. Man skal være glad for grundloven, siger arrangør Per Seeberg. Mange var mødt op for at høre taler og god musik. I indslaget øverst i artiklen kan du se, hvordan det gik, da Terndruplund for 169. gang holdt grundlovsfest.
Nordjyderne var mødt talstærkt op til fejring af demokratiet.